  Виталий Пронин Толон Удмурт театрын ортчиз удмурт кылын Библияез поттонлы сӥзем праздник.Кызьы верамы вал ини, сое берыктон кыстӥськиз 22 ар, табере Михаил Атамановен анай кыламы берыктэм черк книгаез киямы кутыны быгатӥськом.Удмурт кылэ берыктэм Библиялы сӥзем празднике вуизы шаерысьтымы тодосчиос но гуртоос, Москваысь, Швециысь, Эстониысь но Финляндиысь куноос. Залын пукисьёс шоры учкыса, валаськиз: соос зэмзэ но празднике лыктэмын, удмурт дэремъёсын пӧрмытскыса но пужыё кышетъёссэс керттыса. Презентациез усьтӥз протодиакон Михаил Атаманов. Ужрад кутскиз вӧсяськыса. Сцена вылын ӝуазы сюсьтылъёс. Залын пукисьёс но султыса отец Михаилэн ӵош Кузё Инмарлы вӧсяськизы.Удмурт кылын Библияез поттэм понна Удмуртилэн Президентэзлэсь ӟечкыланзэ лыдӟиз Кун Кенешлэн Тӧроез Владимир Невоструев. Александр Волков тау карыса пусъем протодиаконэз Михаил Атамановез, Финляндиысь Библияез берыктонъя институтлэсь кивалтӥсьсэ Аните Лааксоез, Финляндиысь редакторез Марья Картаноез, Ижысь кун типографилэсь директорзэ Виктор Рыдкинэз но татысь инженер-технологез Наталья Бушмакинаез. Марья Картано сцена вылэ тубем бере быдэс зал султыса чабиз.Марья Картанолы но Михаил Атамановлы нациосын ужан политикая министрлэсь ужзэ быдэсъясь Лариса Буранова но тау каронъёс сётӥз.- Туннэ быдэс удмурт калыклэн шудо нуналэз, со выль дауре вамыш выллем луэ, - шуиз Л. Буранова.Москваысь Библиез берыктонъя институтын ужась протоиерей Александр Троицкий верамъя, туннэ нуналлы быдэсак Библияез анай кылазы берыктӥзы ини Чувашиын, Туваын, Чечняын. Табере тани удмуртъёс но сое лыдӟозы асьсэ кылынызы.- Вуоно арын Инмар юрттэмъя но тӥляд вӧсяськемдыя эшшо кыӵе ке кылэ со берыктэмын луоз. Мынам туннэ ваньдэсты ӟечкыласа, тазьы шуэме потэ: Адями уг быгаты ке Священной Писаниез лыдӟыны - со куректон. Адями Библияез вань вылысь сое уг лыдӟы ке - бадӟым куректон. Нош адями, сое лыдӟыса но, Инмарлэсь косонъёссэ уг быдэсъя ке - со ини тужгес бадӟым кайгу. Табере тӥляд вань удмурт кылын поттэм Библияды, лыдӟе сое, вӧсяське но шонер улыны тырше, - шуиз Александр Троицкий.Праздникез шулдыртӥзы Воткинскысь «Сайкан» ансамбль, Ижысь «Айкай». Черк кырӟанъёсты быдэстӥзы пиослэн «Ингур» капеллазы, филармониысь академической хор капелла но мукетъёс. Брангуртысь песяйёс сцена вылэ потӥзы кырӟаса:«Ӟеч ивор но кылӥмы но,Лыктоно но кожамы».Михаил Атаманов вань люкаськем калыклы тау кариз лыктэмзы понна, шуныт кылъёс вераз ужрадэз ортчытӥсьёслы, Библияез поттыны юрттӥсьёслы. Кылсярысь, сцена вылэ эшъёсыныз ӵош тубаз Быдӟым ожысь ветеран, удмурт нылкышно Мария Боярова. Та песяй 100 сюрс манетсэ сётэм вӧсяськон книга удмурт кылын мед потоз шуыса.Ижысь ужбергатӥсь Евгений Алексеев. Юрттыны ноку пумит уг луы.- Воргорон шуиз: Михаил Гаврилович, фирмаме вузало, но удмурт кылын Библия потоз. Евгений Алексеев 500 сюрс манетсэ сётӥз, - шуэ Михаил Атаманов.Наталья Бушмакина, Ижысь кун типографиын ужась:-Та книга бордын ужакумы, тодматски Михаил Атамановен. Данъяськыны кулэ, сыӵе адямимы асьмелэн вань шуыса. Михаил Гаврилович яратэ ас кылзэ, калыксэ но вордскем шаерзэ.Наталия Кондратьева, УдГУ-ысь удмурт филологияя факультетэлэн деканэз:- Удмурт кылын потэм Библиялэн кулэлыкез туж бадӟым. Одӥг ласянь, тросгес калык вӧсяськон книгаез анай кылын лыдӟыны быгатоз. Адямилэн вань правоез ас кылыныз лыдӟиськыны, тодон-валанзэ будэтыны. Мукет ласянь, котькыӵе перевод кылэз узырмытэ неологизмъёс, архаизмъёс, историзмъёс чотын). Кылсярысь, Михаил Атаманов ужаз кутэ вунэм «курбон», «бакель», «дэлет» кылъёсты. Михаил Гаврилович секыт текстэз но туж валамон, шонер но узыр кылын берыктэ.Зоя Хабарова, Татарстанысь Кукмор ёросысь Ошторма-Юмья черкогуртысь библиотекарь:- Ми ньыль кузя татчы вуим. Туж шумпотӥськом, собыдӟа ужез отец Михаил быдэстэм, вормем шуыса. Милям гуртамы пу черкмы вань, солы туэ 170 ар тырмиз ини. Туж потэ сое выльдэммы. Калыкмы гуртамы вӧсяське, библиотекаямы но вань Михаил Гавриловлэн удмурт кылэ берыктэм вӧсяськонъёсыз. Туннэ татын удмурт Библияез басьтыны луоз меда, Ошторма-Юмья гуртамы но сое нуысал.Зоя Хабаровалэн но залын пукисьёслэн лушкем малпазы быдэсмиз. Ужрад йылпумъяськем бере калыклы дунтэк сётъямын вал удмурт кылын потэм Библия.Галина Семёнова Туспуктӥз Владимир Беломорских Теги: Библия МихаилАтаманов  